Pastora Concepción Céspedes

Pastora Concepción Céspedes niko ohókuri Cháko Ñorairõme imembypeteĩmi rapykuéri hérava Francisco Céspedes ha ohasávo umi ára, peteĩ ko'ẽ jasyapygua ary 1933-pe, oñemombe'úkuri chupe imemby Francisco omanohague Campo Jordán ñorairõme.

Pastora, ñepyrũrãme ndogueroviaseiva'ekue upe marandu, ohókuri Muñoz guive (ko'ág̃a hérava General Díaz), yvy rupi, Campo Jordán meve, ohekávo imembymi ohayhuetévape.

Ipahápe ojuhúkuri imemby amyrỹi ha oguerúkuri Campo Jordán guive Fortín Muñoz meve ha upépe ha'etévoi oñotỹkuri Francisco-pe. Opávo Cháko Ñorairõ, Pastora omopu'ã peteĩ tapỹimi imemby tyvyty yketére oikohaguépe 24 ary. Ára 10 jasyteĩ ary 1959-pe, Pastora rogaykeregua ojuhúkuri chupe hekove'ỹre oñañuãhápe hatã porã imemby kurusumi. Pastora niko oñeñotỹkuri imemby Francisco ykerete.

Péicha oiko ha péicha omanókuri ko kuña ijojaha'ỹva ohayhuetereirasava'ekue imembýpe ha omano rire oñeñotỹva'ekue ijykére oĩ hag̃ua tapiaite hendive.

 *** 
 PASTORA CONCEPCIÓN CÉSPEDES, GUARANÍME, Ohai: David Galeano Olivera.

Cespedes